INFOBBAA: Seguint el pol nord magnètic. Una conversa amb Pep Vidal
Seguint el pol nord magnètic. Una conversa amb Pep Vidal
Dijous 14 de juliol de 2016, 19h
Aquest dijous 14 de juliol a les 19h al Bòlit_StNicolau (Plaça de Santa Llúcia, 1, Girona) tindrà lloc la segona de les converses programades a l’entorn de l’exposició col·lectiva “Caminar sobre el gel. Èpica i disfuncionalitat en la pràctica artística”.
L’artista Pep Vidal (Barcelona, 1980) i David Armengol, comissari de l’exposició, parlaran sobre la pràctica artística de Vidal a partir de l’anàlisi d’alguns dels seus projectes recents; entre ells, Following the (Magnetic) North Pole, una proposta on l’artista especula amb les possibilitats de viatjar al pol nord magnètic i comprovar de forma empírica la inestabilitat de les seves coordenades.
Des de registres com el dibuix, la instal·lació, el vídeo o el text, l’obra de Pep Vidal es basa sempre en l’experiència directa. Una pràctica processual que el porta a línies de pensament i acció que es poden desenvolupar de manera immediata o dilatar-se i estendre’s en el temps. Especialment sensible i atent als canvis infinitesimals que determinen la nostra relació amb l’entorn, les seves propostes investiguen sobre com gestionem i acceptem les convencions i artificis que defineixen la vida quotidiana. En aquest sentit, les seves investigacions suposen un diàleg constant entre la pràctica artística i dinàmiques pròpies del coneixement científic.
Partint de la potència - tot sovint invisible - del canvi infinitesimal, la conversa revisarà diversos projectes centrats en la natura des d’una vessant performativa i vivencial; alguns tracten sobre la seva relació amb els ocells (L’ocell que vola, 2014), altres sobre els arbres (Trees, treelines and global patterns , 2015), altres sobre el paisatge extrem (El nudo salvaje, 2012-2013) i altres sobre aquesta fascinació pel pol nord magnètic (Following the Magnetic North Pole, 2015).